न्यु डायमन्ड र एपीएफको टक्कर
शिवम् न्यु डायमन्ड एकेडेमी र नेपाल एपीएफ क्लब १३ औं रेडबुल ढोरपाटन यूएम महिला डबल लिग भलिबलमा अपराजित रहेका छन् ।
काठमाडौँ — शिवम् न्यु डायमन्ड एकेडेमी र नेपाल एपीएफ क्लब १३ औं रेडबुल ढोरपाटन यूएम महिला डबल लिग भलिबलमा अपराजित रहेका छन् ।बिहीबार शीर्षस्थानको न्यु डायमन्डले पारामाउन्ट हाइस्कुललाई २५–३, २५–२, २५–७ को सोझो सेटमा हरायो । एपीएफले दाङको श्रीगाउँ खेलकुद विकास समितिलाई २५–११, २५–११, २५–९ को सोझो सेटमा हराएको थियो ।अपराजित न्यु डायमन्डले ८ खेलबाट २४ अंकसहित शीर्षस्थानमा रहँदा एक खेल कम खेलेको एपीएफ २१ अंकसहित दोस्रो स्थानमा छ । नयाँ बसपार्कस्थित कोर्टमा नेपाल पुलिस क्लबले टप्स उच्च मावि पोखरालाई ३–१ को सेटमा हरायो । पुलिसले २५–१६, १६–२५, २६–२४, २५–२२ ले सेट जितेको थियो । टप्सको पहिलो हार हो । पुलिस ७ खेलबाट १५ अंकसहित तेस्रो स्थानमा छ । टप्स ६ खेलबाट १५ अंकसहित चौथो स्थानमा उक्लिएको छ । ७ खेलबाट आर्मी १५ अंकसहित पाँचौं स्थानमा छ । आर्मीले थ्रीस्टार एकेडमीलाई २५–६, २५–५, २५–५ को सोझो सेटमा हरायो । मेघौली स्पोर्ट्स क्लबले पूर्वाञ्चलमाथि १७–२५, २५–१७, २५–१४, २१–२५, १५–१३ माथि रोचक जित निकाल्यो । टप्सले न्यु डायमन्ड स्पोर्ट्समाथि २५–८, २५–१२, २५–६ को सहज जित निकाल्यो ।